Предлагач: Веће Градске општине Звездара ПРЕДЛОГ

Обрађивач: Одељење за друштвене делатности

Разматра: Савет за друштвене делатности

Усваја: Скупштина општине Звездара

Скупштина Градске општине Звездара на основу члана 38. Закона о удружењима („Сл.гласник РС“,бр.51/09, 99/2011 - др. закони); Уредбе о средствима за подстицање програма или недостајућег дела средстава за финансирање програма од јавног интереса која реализују удружења ("Службени гласник РС", број 8/12, 94/13 и 93/15), члана 77. Статута града Београда ("Сл. лист града Београда", бр. 39/2008, 6/2010 и 23/2013; бр. 7/2016 – одлука УС); члана 14. тачке 13, 15, 16, 17, 28, 29. и 35. и члана 19. Статута Градске општине Звездара („Службени лист града Београда“ број 43/08, 43/09, 15/10, 13/13, 36/13, 41/13- испр. , 40/15 и 132/16) доноси

**ОДЛУКУ О НАЧИНУ СУФИНАНСИРАЊА ПРОЈЕКАТА И ПРОГРАМА УДРУЖЕЊА ГРАЂАНА СРЕДСТВИМА ИЗ БУЏЕТА ГРАДСКЕ ОПШТИНЕ ЗВЕЗДАРА**

Члан 1.

Овом Одлуком одређују се услови, начин, области, критеријуми и поступак суфинансирања пројеката и програма удружења грађана средствима из буџета Градске општине Звездара.

Градска општина Звездара, у складу Статутом, подстиче развој културно-уметничког стваралаштва и аматеризма на свом подручју и обезбеђује услове за одржавање културних манифестација од значаја за Градску општину; спроводи националну стратегију за младе и акциони план политике за младе Града; утврђује акциони план политике за младе на подручју Градске општине који је усклађен са акционим планом за спровођење стратегије за младе Града, обезбеђује услове за реализацију програма установа и удружења младих и удружења за младе, која делују на подручју Градске општине; помаже развој различитих облика самопомоћи и солидарности са лицима са посебним потребама, старим лицима, као и са лицима која су суштински у неједнаком положају са осталим грађанима и подстиче активности и пружа помоћ организацијама особа са инвалидитетом и другим социјално-хуманитарним организацијама на свом подручју, стара се о остваривању, заштити и унапређењу људских права и индивидуалних и колективних права припадника националних мањина и етничких група¸ предузима мере за заштиту и унапређење животне средине на свом подручју.

Члан 2.

По овој Одлуци, Градска општина Звездара, на основу јавног конкурса, суфинансира/финансира пројекте и програме удружења грађана, средствима која се опредељују Одлуком о буџету Градске општине Звездара за сваку буџетску годину.

Вредновање предлога пројеката и програма врши Комисија за избор програма/пројеката удружења грађана(у даљем тексту: Комисија), коју Решењем формира председник Градске општине Звездара.

Комисија има 5 чланова.

 Комисија има следеће надлежности:

* доноси Одлуку о расписивању Јавног конкурса, утврђује и објављује текст Јавног конкурса, Пријавни образац и Образац за наративни и финансијски извештај (периодични и завршни)
* разматра пријаве на конкурс
* врши бодовање и доноси предлог ранг листе са бодовима предложених пројеката и програма који ће се суфинасирати средствима из буџета ГО Звездара
* разматра приговоре и доноси Одлуку о приговорима
* председнику Општине доставља Извештај о спроведеном јавном конкурсу, са предлогом коначне листе са бодовима предложених пројеката и програма и Предлогом одлуке о избору пројеката и програма који ће се суфинансирати из буџета Градске општине Звездара.
* прати реализацију одобрених пројеката и програма и наменско коришћење средстава
* разматра извештаје о реализацији одобрених пројеката и програма удружења
* сачињава годишњи Извештај о суфинансирању/финансирању пројеката и програма удружења грађана.

По истеку рока за подношење пријава на конкурс, сваки члан Комисије потписује изјаву да нема приватни интерес у вези са удружењима или одговорним лицима из удружења која су се пријавила на конкурс.

У случају да члан Комисије не потпише изјаву да нема приватни интерес у вези са удружењима или одговорним лицима из удружења која су се пријавила на Конкурс, председник Градске општине Звездара ће уместо тог члана именовати друго лице за члана Комисије.

Стручне и административне послове за потребе комисије обавља Одељење за друштвене делатности Градске општине Звездара.

Члан 3.

Право учешћа у расподели средстава из буџета Градске општине Звездара имају удружења грађана која су регистрована на територији града Београда, не краће од шест месеци, а морају бити уписана у регистар надлежног органа у складу са законом. Пројекат и програм се мора реализовати највећим делом на подручју Градске општине Звездара, с тим да корисници морају бити претежно са подручја ГО Звездара. Једно удружење може учествовати са једним предлогом пројекта и програма на једном конкурсу.

 Прихватљиви трошкови укључују:

-Трошкове потрошног материјала и материјала потребног за реализацију пројекта и програма,

-Tрошкове који директно произилазе из предложених активности: информисање, оглашавање, штампање, трошкови организације обука итд., укључујући трошкове финансијских услуга (банкарских провизија), трошкове ангажованих лица,

-Трошкове ПДВ- а.

 Неприхватљиви трошкови су:

-Дугови и покривање губитака или дуговања,

-Пристигле пасивне камате,

-Ставке које се већ финансирају из других пројеката,

-Куповина земље или зграда или реновирање просторија.

Члан 4.

Средства намењена за суфинансирање пројеката и програма удружења грађана могу да се користе за реализацију пројеката и програма из следећих области:

- заштита и промовисање људских и мањинских права;

- образовање, наука и култура;

- социјална заштита, борачко-инвалидска заштита, помоћ старима, заштита лица са инвалидитетом и других осетљивих група;

- здравствена заштита и јавно здравље;

- друштвена брига о деци и програми за децу и младе;

- заштита животне средине и одрживи развој;

- хуманитарни и други програми од јавног интереса;.

- и других области од непосредног интереса за грађане, у складу са законом, Статутом града, другим прописима Града и Статутом Градске општине Звездара.

Члан 5.

Комисија доноси Одлуку о расписивању јавног конкурса за достављање пријава ради суфинансирања пројеката и програма удружења грађана средствима из буџета Градске општине Звездара по областима из члана 4. ове Одлуке (са текстом конкурса, Пријавним обрасцем и Обрасцем за наративни и финансијски извештај - периодични и завршни).

Ако се на основу прихваћених пријава по конкурсу не искористе сва финансијска средства буџета планирана за програме/пројекте из одређене области, јавни конкурс се може расписати више пута. Поступак јавног конкурса у име Градске општине Звездара оперативно спроводи Комисија.

Члан 6.

Текст конкурса садржи:

1. предмет/области јавног конкурса;

2. намену и износ средстава за коју се конкурс спроводи;

3. правна лица која имају право на подношење пријава;

4. услове које подносилац пријаве мора да испуњава;

5. документа која је потребно приложити уз пријаву;

6. основна мерила и критеријуме избора;

7. јасно дефинисан систем бодовања на основу кога ће бити утврђена коначна ранг листа;

8. место и рок за достављање пријаве;

9. рок за доношење одлуке о избору;

10. начин објављивања одлуке;

Јавни конкурс за доделу и коришћење средстава објављује се на званичној интернет страници Градске општине Звездара, на огласној табли Градске општине Звездара и на Порталу е-Управа..

Члан 7.

Удружење грађана подноси пријаву на конкурс која подразумева подношење конкурсне документације у предвиђеном року Комисији. Конкурсна документација садржи:

- Пријавни образац (који садржи образац за предлог пројекта и програма и образац за буџет пројекта и програма);

 - Фотокопију извода из Статута удружења у коме је утврђено да се циљеви удружења остварују у области у којој се програм реализује;

- Потврду пословне банке да рачун подносиоца пријаве није у блокади и копија Завршног рачуна за претходну годину (биланс стања и биланс успеха за претходну

годину са доказом да је извештај поднет Агенцији за привредне регистре – печат АПР или копија потврде о пријему од поште);

- Доказ о суфинансирању од партнерске или донаторске организације, ако се пројекат или програм тако реализује;

- Уколико пројекти или програми садрже обуке, радионице, тренинге, предавања, семинаре или сличне активности неопходно је да се достави програм са дефинисаним темама и радне биографије предавача и тренера, а уколико се пројекат или програм одвија у образовно-васпитним установама, потребно је доставити претходну сагласност руководиоца образовно-васпитне установе за реализацију пројекта или програма;

- Удружење чији предлог буџета за пројекат или програм којим аплицира прелази износ 500.000 динара мора доказати да већ има искуство у управљању пројектима који су вредели исто или више колико и пројекат или програм са којим аплицира (копије уговора за претходне пројекте или програме)

- Потребно је доставити један штампани оригинал конкурсне документације који је потписан и оверен печатом.

Члан 8.

Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту. Пријава се предаје на писарницу Градске општине Звездара или шаље поштом на адресу: Градска општина Звездара, Комисија за избор програма/пројеката удружења грађана, Булевар краља Александра 77, 11000 Београд. Пријаве послате на било који други начин (нпр. факсом или електронском поштом) неће бити узете у разматрање. Предња страна коверте мора садржати следеће податке:

ПРИЈАВА НА КОНКУРС ГРАДСКЕ ОПШТИНЕ ЗВЕЗДАРА ЗА СУФИНАНСИРАЊЕ ПРОЈЕКАТА И ПРОГРАМА УДРУЖЕЊА ГРАЂАНА ИЗ ОБЛАСТИ \_\_\_\_\_\_\_\_\_\_\_\_\_\_\_\_\_\_\_\_\_\_

Име подносиоца пријаве, адреса подносиоца пријаве, назив пројекта или програма.

Члан 9.

Рок за подношење пријава на јавни конкурс не може бити краћи од 15 дана од дана објављивања јавног конкурса. Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

 Члан 10.

Пријаве за доделу средстава Комисија оцењује према мерилима и критеријумима прописаним овом Одлуком. Сви пројекти и програми које су подносиоци пријава предали ће бити процењени у складу са следећим мерилима и критеријумима:

**Мерила**

*Административна провера*

Сви пројекти и програми који буду послати у предвиђеном року биће укључени у процес административне провере документације. Административна провера састоји се из два дела:

1. Провера да ли је пријава комплетна, односно да ли је поднета целокупна документација у складу са листом за проверу и да ли је документација поднета у траженој форми;

2. Провера да ли подносилац пријаве, партнери и пројекат или програм (предложене активности) задовољавају критеријуме постављене у Одлуци, да ли је трајање у складу са правилима конкурса.

*Техничко-финансијска провера*

Техничко-финансијска провера представља процену квалитета предлога пројекта и предлога буџета. Процена ће бити спроведена у складу са критеријумима из ове Одлуке, на начин како следи:

**Критеријуми:**

**1. Финансијски и оперативни капацитет** Да ли подносилац пријаве и партнери имају довољно техничког знања, професионалних капацитета, укључујући стручности и искуства у вођењу пројеката и програма (укључујући особље, опрему и способност за вођење буџета током реализације пројекта или програма)? *Максимално 5 бодова*

**2. Релевантност - квалитет пројекта или програма** Колико квалитет пројектне идеје доприноси реализацији предмета конкурса, побољшању квалитета живота грађана и целовитом решавању одређеног питања? *Максимално 10 бодова*

Колико су јасно дефинисане и стратешки одабране циљне групе, колики је број директних корисника? *Максимално 5 бодова*

Да ли су опис проблема, предуслови реализације и релевантни ризици јасно дефисани? *Максимално 5 бодова*

**3. Методологија** Да ли су активности које су планиране у пројекту или програму одговарајуће, усклађене са циљевима и очекиваним резултатима? *Максимално 5 бодова*

Да ли су планирани резултати реални? Да ли пројекат или програм садржи објективно мерљиве резултате активности? *Максимално 5 бодова*

Да ли су учешће партнера и његово ангажовање у реализацији пројекта или програма добро одмерени? Напомена: уколико нема партнера, оцена ће бити 1 *Максимално 5 бодова*

Да ли је план реализације пројекта добро разрађен и изводљив? *Максимално 5 бодова*

**4. Одрживост пројекта** Да ли ће активности предвиђене пројектом имати конкретан утицај на циљне групе? *Максимално 5 бодова*

Да ли су очекивани резултати пројекта одрживи? *Максимално 5 бодова*

**5. Буџет и рационалност трошкова** Да ли је предложени трошак неопходан за имплементацију пројекта? *Максимално 5 бодова*

Да ли средства за суфинансирање обезбеђују партнери или други донатори *Максимално 5 бодова*

Да ли је однос између процењених трошкова и очекиваних резултата задовољавајући? *Максимално 5 бодова*

Максимални укупни резултат 70 бодова.

Члан 11.

Сваком предлогу пројекта и програма Комисија ће доделити одређен број бодова, на основу кога ће бити сачињена бодовна ранг листа. Сваки члан Комисије је у обавези да појединачно оцени све пристигле предлоге пројекта и програма. Председник Комисије је у обавези да предлоге пројеката и програма достави у писаном или електронском облику свим члановима Комисије минимум 2 дана пре састанка на ком се разматрају предлози пројеката и програма, утврђује предлог ранг листе са бодовима. У случају да је већи број пројеката и програма освојио једнак број бодова, предност ће бити дата пројектима који су освојили већи број поена под критеријумима (1) Капацитети за управљање пројектом, (2) Релевантност и (4) Одрживост. Такође, Комисија има дискреционо право да између два или више пројеката и програма са истим бројем бодова изабере пројекат или програм који ће добити средства. Да би се средства уопште доделила за одређени пројекат или програм, потребно је да исти освоји најмање 35 поена. Комисија задржава право да средства уопште не додели уколико сматра да ниједан не задовољава критеријуме.

Члан 12.

Одлука да се пријава на конкурс одбаци, или да се одбије, односно да се не одобре средства ће бити заснована на следећим основама:

-пријава је послата након предвиђеног рока (неблаговремена);

-пријава није била комплетна или није била у складу са наведеним административним условима;

-предлог пројекта и програма не испуњава формалне критеријуме (нпр. активности предложене пројектом нису у оквиру предмета Конкурса, у предлогу пројекта се премашује максимално дозвољено време трајања; )

-предлог пројекта није био довољно релевантан или финансијски и оперативни капацитети подносиоца пријаве нису били довољни, или су други предлози пројеката и програма сматрани супериорнијим у овом погледу;

-предлог пројекта или програма је сматран технички и финансијски инфериорним у односу на одабране предлоге пројекта;

-предложени трошкови не одговарају тржишним ценама услуга и добара.

Члан 13.

Комисија ће у року најкасније од 60 дана од завршетка конкурса утврдити Предлог ранг листе са бодовима предложених пројеката и програма и исти објавити на званичној интернет страници Градске општине Звездара, Порталу е-Управа и на огласној табли Градске општине Звездара и доставити свим учесницима конкурса.

На Предлог ранг листе из става 1. овог члана учесници конкурса имају право приговора у року од 5 дана од дана њеног објављивања. Одлуку о приговору Комисија доноси у року од 5 дана од дана његовог пријема и иста је коначна.

По истеку рока за приговор, односно по окончању поступка по приговорима, Комисија ће израдити Извештај о спроведеном јавном конкурсу, који садржи податке о свим поднетим пријавама, предлог коначне листе са бодовима предложених пројеката и програма Предлог одлуке о избору пројеката и програма који ће се суфинансирати из буџета Градске општине Звездара.

Извештај се доставља председнику Градске општине Звездара, који ће у року од 30 дана донети Одлуку о избору пројеката и програма који се суфинансирају из буџета Градске општине Звездара.

На основу Одлуке о избору пројеката и програма из претходног става овог члана, председник Градске општине Звездара доноси Решење о додели средстава.

Сви кандидати се могу информисати о резултатима конкурса са образложењем на огласној табли Градске општине Звездара, Порталу е-Управа и на званичној интернет презентацији Градске општине Звездара.

Ранг листа коју је комисија формирала и која је настала на основу бодовања предлога пројеката и програма, биће поништена, уколико се утврди да је у поступку одлучивања учествовао члан који је био у сукобу интереса у односу на удружење или одговорно лице из удружења.

Члан 14.

На основу Одлуке о избору пројеката и решења о додели средстава из става 4. члана 13. ове Одлуке, Председник Градске општине Звездара закључује појединачне Уговоре о суфинансирању пројеката и програма средствима из буџета Градске општине Звездара са сваким удружењем носиоцем пројекта и програма.

Уговори о додели дотација удружењима грађана, као и сви пројекти удружења грађана који су добили дотације објављују се на интернет презентацији Градске општине Звездара и Порталу е-Управа.

Члан 15.

Уговор о суфинансирању пројекта и програма из буџета Градске општине Звездара садржи:

- Ознаку уговорних страна

- Назив, садржину и буџет пројекта или програма

- Укупну вредност пројекта или програма

- Износ средстава која се додељују из буџета Градске општине Звездара за реализацију пројекта или програма

- Датум почетка и датум завршетка пројекта или програма

- Права и обавезе уговорних страна

- Услове за раскид уговора пре истека времена на који је закључен

- Права и обавезе уговорних страна у случају раскида уговора пре истека времена на који је закључен

- Начин решавања спорова

- Одрицање од одговорности за безбедност учесника у пројекту или програму.

Члан 16.

Корисници средстава из ове Одлуке дужни су да Комисији достављају наративни и финансијски (периодични и завршни извештај) о реализацији пројекта или програма и наменском утрошку средстава, а уз завршни извештај и копије финансијске документације о утрошку одобрених средстава. Образац за наративни и финансијски извештај (периодични и завршни) доноси Комисија. Рокови за достављање периодичног и завршног извештаја биће дефинисани уговором.

Корисник средстава дужан је да Комисију посебним дописом обавести о изменама везаним за садржај, термин и начин коришћења одобрених средстава.

Уколико корисник средстава није достављао тражене извештаје из става 1. овог члана или ако су одобрена средства ненаменски утрошена, дужан је да у буџет Градске општине Звездара врати уплаћена средства у року од 20 дана од дана раскида уговора о додели средстава.

У случају да корисник средстава врши злоупотребу права из закљученог уговора, као и у случају непоступања по захтеву из претходног става овог члана за враћање додељених средстава у буџет Градске општине Звездара, Градска општина Звездара ће покренути одговарајући поступак пред надлежним судом, за свесно кршење уговорних одредаба, злоупотребу и ненаменско трошење средстава из буџета Градске општине Звездара.

 Уколико се правоснажном одлуком надлежног суда утврди да је корисник средстава буџета Градске општине Звездара вршио злоупотребе или ненаменско коришћење средстава, таквим удружењима и одговорним лицима удружења, по новим конкурсима и за нове пројекте и програме не могу се додељивати средства из буџета Градске општине Звездара у наредне три године, рачунајући од године у којој је донета правоснажна одлука

Сви наративни и финансијски извештаји удружења о спровођењу пројекта и програма објављују се на интернет презентацији Градске општине Звездара.

Члан 17.

Комисија уз помоћ стручних служби Градске општине Звездара прати и надзире реализацију пројектних активности и наменско коришћење средстава непосредним увидом и на основу извештаја, обавештења и достављене документације, како у току реализације, тако и након реализације пројекта и програма и о томе сачињава извештај.

Члан 18.

О реализацији ове Одлуке стараће се Одељење за друштвене делатности и Одељење за финансије и привреду Управе Градске општине Звездара.

Члан 19.

На поједина питања која нису уређена овом Одлуком сходно ће се примењивати одредбе Закона о удружењима и Уредбе о средствима за подстицање програма или недостајућег дела средстава за финансирање програма од јавног интереса која реализују удружења.

Члан 20.

Термини којима су у овој Одлуци означени носиоци активности односно одговорна лица, а изражени су у граматичком мушком роду, подразумевају природни мушки и женски род лица на која се односе, у складу са начелима и прописима о родној равноправности.

Члан 21.

Даном доношења ове Одлуке престаје да важи Одлука о начину суфинансирања удружења грађана средствима из буџета Градске општине Звездара ("Службени лист града Београда, бр. 46/14 и 85/15)

Члан 21.

Ова Одлука ступа на снагу осмог дана од дана објављивања у "Службеном листу града Београда".

О б р а з л о ж е њ е

I Правни основ

Правни основ за доношење ове одлуке садржан је у одредбама члана 38. Закона о удружењима („Сл.гласник РС“,бр.51/09, 99/2011 - др. закони) и Уредби о средствима за подстицање програма или недостајућег дела средстава за финансирање програма од јавног интереса која реализују удружења ("Службени гласник РС", број 8/12, 94/13 и 93/15).

II Разлози за доношење Одлуке

Градска општина Звездара, у складу са својим надлежностима утврђеним Статутом града Београда, подстиче развој културно-уметничког стваралаштва и аматеризма на свом подручју и обезбеђује услове за одржавање културних манифестација од значаја за Градску општину; спроводи националну стратегију за младе и акциони план политике за младе Града; утврђује акциони план политике за младе на подручју Градске општине који је усклађен са акционим планом за спровођење стратегије за младе Града, обезбеђује услове за реализацију програма установа и удружења младих и удружења за младе, која делују на подручју Градске општине; помаже развој различитих облика самопомоћи и солидарности са лицима са посебним потребама, старим лицима, као и са лицима која су суштински у неједнаком положају са осталим грађанима и подстиче активности и пружа помоћ организацијама особа са инвалидитетом и другим социјално-хуманитарним организацијама на свом подручју, стара се о остваривању, заштити и унапређењу људских права и индивидуалних и колективних права припадника националних мањина и етничких група¸ предузима мере за заштиту и унапређење животне средине на свом подручју.

Средства за подстицање програма или недостајућег дела средстава за финансирање пројеката и програма од јавног интереса које реализују удружења, а која се обезбеђују се у буџету Градске општине Звездара, додељују се путем јавног конкурса.

Предлогом Одлуке јасније се дефинишу критеријуми, услови, обим, начин, поступак доделе, као и начин и поступак враћања средстава за подстицање програма или недостајућег дела средстава за финансирање пројеката и програма које реализују удружења, а који су од јавног интереса.

Београд, 21.9.2017.г.

Начелник Начелник Управе ГО Звездара

Одељења за друштвене делатности

Весна Петровић Урошевић Татјана Карановић Лечић